Document ID: 32005R1459

32005R1459
L 233/8
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1459/2005 НА КОМИСИЯТА
от 8 септември 2005 година
за изменение на условията за разрешаване на редица хранителни добавки, принадлежащи към групата на следи от елементи
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1831/2003 на Европейския парламент и на Съвета от 22 септември 2003 г. относно добавките за използване при храненето на животни (1), и по-специално трето изречение от член 13, параграф 2 от него,
като има предвид, че:
(1)
Някои йодни соли, които са добавки, принадлежащи към групата на следите от елементи, са разрешени за употреба с Директива 70/524/ЕИО на Съвета (2), изменена с Директива 96/7/ЕО на Комисията (3). Тези добавки са нотифицирани като съществуващи продукти на основание член 10 от Регламент (ЕО) № 1831/2003 и са предмет на проверки и процедури при прилагане на споменатата разпоредба.
(2)
Максималното съдържание на следите от елемента йод-I, който понастоящем е разрешен за използване в храни за животните, е 4 ppm за коне, 20 ppm за риба и 10 ppm за други видове или категории животни.
(3)
Регламент (ЕО) № 1831/2003 предвижда възможността за промяна на разрешаване употребата на дадена добавка след получаване на становище от Европейския орган по безопасност на храните („органът“), в случай, че разрешената употреба продължава да отговаря на условията, определени в споменатия регламент.
(4)
Комисията поиска от органа да оцени физиологичните изисквания за йод по отношение на различните животински видове, упоменати в Директива 70/524/ЕИО, както и да даде консултация за възможните вредни въздействия върху здравето на хората и животните или върху средата на йода, използван при съществуващите разрешени стойности. В резултат на това искане, на 25 януари 2005 година органът прие становище относно употребата на йод в храни за животните.
(5)
В становището си органа стига до заключението, че най-лошият възможен случай на примерни изчисления с мляко и яйца, на основата на настоящите максимално разрешени количества йод в храни за животните, показват че би могло да се надвиши горната граница (ГГ) за възрастни и юноши.
(6)
Следователно, максималното съдържание на йод-I в храни за животните за тези два вида продукция, т.е. при млечни крави и кокошки носачки, е необходимо да се занижи с цел да се намали риска от неблагоприятни въздействия върху здравето на хората.
(7)
Целесъобразно е да се предвиди преходен период от 12 месеца, за да се даде възможност за изчерпване на съществуващите складови наличности от храни за животни, съгласно предишните изисквания, установени в съответствие с Директива 70/524/ЕИО.
(8)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Без да се накърняват другите условия за разрешаване употребата на добавките E2 Йод-I, принадлежащ към групата на следите от елементи, определена в Директива 70/524/ЕИО, максималното съдържание на елемента в mg/kg пълноценен фураж, се заменя с това, посочено в приложението към настоящия регламент.
Член 2
1. Настоящият регламент влиза в сила на двадесетия ден след публикуването му в Официален вестник на Европейския съюз.
2. Започва да се прилага 12 месеца след датата на публикуването на настоящия регламент.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 8 септември 2005 година.

Labels: 0
17
6